《一钱行赠林茂之》
清代·汪楫

前朝万历之八载，茂之林叟生闽海。
三十名高走京洛，六十国亡遭冻馁。
钟山踯躅几春秋？那有酒钱悬杖头。
屈指今年八十五，春风重醉扬州醑。
读我诗篇忽失声，老泪纵横不成雨。
为言昔曾买藜藿，手持一钱人错愕。
方嗟旧物不逢时，又遇孙儿索买梨。
市上孩童都不顾，老夫心苦傍人嗤。
一片青铜何地置，廿载殷勤系左臂。
陆离仿佛五铢光，笔划分明万历字。
座客传看尽黯然，还将一缕为君穿。
且共开颜倾浊酿，不须滴泪忆当年。

作者简介：（1626—1689）江南休宁人，居扬州，字舟次，号悔斋。康熙十八年举博学鸿儒，授检讨。曾充册封琉球正使。旋为河南府知府，官至福建布政使。早负诗名，与汪懋麟并称“二汪”。有《悔斋集》。